Biškekas

Biškekas (kirg. Бишкек) – miestas Kirgizijos šiaurinėje dalyje, šalies sostinė ir didžiausias miestas. Išsidėstęs Kirgizijos kalnagūbrio šiaurinėje papėdėje, Čujaus slėnyje. Nuo 1990 m. miestas yra Čujaus srities administracinis centras. Išvystyta mašinų gamyba (krovininių automobilių surinkimas, elektrotechnika, staklių ir prietaisų gamyba, žemės ūkio mašinos, elektronika ir kt.), lengvoji pramonė, maisto, chemijos, vaistų, baldų, statybinių medžiagų pramonė. Veikia odų ir muilo fabrikai. Kirgizijos mokslų akademija. 8 aukštosios mokyklos (didžiausia – Kirgizijos universitetas), 4 teatrai (žymiausias – operos ir baleto). Muziejai: Kirgizijos istorijos, Toktogulo literatūros, gamtos ir kt. Etimologija Miesto vardas reiškia medinį stūmoklį, kuris naudojamas muštuvėje, fermentuojant asilės pieną. Istorija Miestas įkurtas 1864 m. kaip rusų karinis kaimelis, nuo 1878 m. miestas. Iki 1926 m. vadinosi Pišpeku. Nuo 1924 m. buvo Kara-Kirgizijos autonominės srities administracinis centras, nuo 1925 m. Kirgizijos autonominės srities, nuo 1926 m. Kirgizijos autonominės SSR, pervadintas bolševikų revoliucionieriaus Michailo Frunzės (1885–1925) garbei Frunze. 1936 m. tapo Kirgizijos SSR sostine, 1991 m. nepriklausomos Kirgizijos sostine, taip pat buvo sugrąžintas istorinis miesto vardas, tik tiksliau atkuriant kirgizų kalbos tartį. Sportas Alga Biškek – futbolo klubas; rungtyniavo aukščiausioje šalies futbolo lygoje; Dordoi Biškek – futbolo klubas; rungtyniavo aukščiausioje šalies futbolo lygoje; Ilbirs Biškek – futbolo klubas; rungtyniavo aukščiausioje šalies futbolo lygoje; FC Asiagoal – futbolo klubas; rungtyniavo aukščiausioje šalies futbolo lygoje. Šaltiniai Šaltiniai